《同陈虚中洪驹父登拟岘台观水涨》
宋代·谢薖

雨声何浪浪，溪流势汹汹。莽苍两涘间，不辨马牛风。

翻疑坤轴两，渺与天河通。林杪露寸碧，浊浪奔蛟龙。

橹摇扁舟下，袖手閒篙工。疏烟媚晚霁，飞云带归鸿。

境物复可写，妙手无僧崇。登兹百尺台，令人豁奇胸。

樽开河南守，坐有西山洪。游目托远怀，平水念禹功。

视河不治行，他日望两公。吾侪何所乐，白着卧船篷。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。